钦定古今图书集成/理学汇编/学行典/第079卷 > 《语箴》苏彦
## 钦定古今图书集成/理学汇编/学行典/第079卷 > 《语箴》苏彦

孔子曰：“予欲无言。”又曰：“天何言哉？”赫胥之世，大庭之
治。元风陶鼓，率直放志。熙熙群动，无欲无事。逮于三
季，奔竞滋彰。雷动风骇，飞辨云翔。战国纷扰，争霸称
强。尔乃游说纵横，骋技时王。衔刃怀毒，吐膏示芳。利
动春露，害重冬霜。四纪若驰，七都翦亡。爰兹末俗，扇
风簸扬。先意承旨，原情察乡。傧尔笾豆，和乐且康。